31999D0615
L 244/1
JURNALUL OFÍCIAL AL UNIUNII EUROPENE
DECIZIA CONSILIULUI
din 13 septembrie 1999
de definire a substanței 4-MTA ca nou drog de sinteză ce trebuie să facă obiectul unor măsuri de control și al unor sancțiuni penale
(1999/615/JAI)
CONSILIUL UNIUNII EUROPENE,
având în vedere Tratatul privind Uniunea Europeană,
având în vedere Acțiunea comună 97/396/JAI din 16 iunie 1997 privind schimbul de informații, evaluarea riscurilor și controlul noilor droguri de sinteză (1), în special articolul 5 alineatul (1),
având în vedere inițiativa Comisiei,
întrucât:
(1)
Un raport asupra rezultatelor evaluării riscurilor legate de 4-MTA (P-Metiltioamfetamină sau 4-Metiltioamfetamină) a fost elaborat de către Observatorul European pentru Droguri și Toxicomanie (OEDT) în temeiul articolului 4 alineatul (3) din Acțiunea comună 97/396/JAI.
(2)
4-MTA este un derivat al amfetaminei care, în comparație cu MDMA (3,4-metilendioximetamfemină), pare să prezinte un risc mult mai important de producere a unor efecte acute, cum ar fi efectele nedorite și supradoza; în Uniunea Europeană, el a fost asociat cu un număr mare de decese și de cazuri care, deși nu au fost mortale, au necesitat spitalizarea.
(3)
Mai multe state membre au identificat 4-MTA ca fiind o substanță care prezintă riscuri pentru sănătatea publică; această substanță se află sub control în două state membre.
(4)
4-MTA este un agent psihoactiv puternic, care nu figurează în prezent pe listele Convenției Organizației Națiunilor Unite din 1971 privind substanțele psihotrope și care amenință sănătatea publică la fel de grav ca și substanțele enumerate în listele I și II din convenția menționată anterior și nu are un efect terapeutic vizibil.
(5)
În anumite state membre, traficul cu 4-MTA este asociat cu cel al altor substanțe ilicite.
(6)
Este necesar ca statele membre să supună 4-MTA unor măsuri de control și sancțiunilor penale prevăzute în legislația lor, care este conformă cu obligațiile din Convenția Organizației Națiunilor Unite din 1971 privind substanțele psihotrope, în special substanțele enumerate în listele I sau II din convenția menționată anterior,
DECIDE:
Articolul 1
Statele membre, în conformitate cu dreptul intern, adoptă măsurile necesare pentru a supune 4-MTA (P-Metiltioamfetamină sau 4-Metiltioamfetamină) măsurilor de control și sancțiunilor penale prevăzute în legislația lor, care este conformă cu obligațiile asumate în temeiul Convenției Organizației Națiunilor Unite din 1971 privind substanțele psihotrope, referitoare la substanțele enumerate pe listele I sau II ale convenției respective.
Articolul 2
În conformitate cu articolul 5 alineatul (1) paragraful al treilea din Acțiunea comună 97/396/JAI, statele membre dispun de un interval de trei luni de la data intrării în vigoare a prezentei decizii pentru a adopta măsurile prevăzute la articolul 1 din această decizie.
Articolul 3
Prezenta decizie se publică în Jurnalul Oficial.
Intră în vigoare în ziua următoare publicării.
Adoptată la Bruxelles, 13 septembrie 1999.